แนวโน้มหุ้นอาจมีแรงขายทำกำไร
นักวิเคราะห์ฯคาดตลาดหุ้นไทยเช้านี้น่าจะมีแรงขายทำกำไรออกมาหลังวานนี้ตลาดฯปรับเพิ่มขึ้นแรง -ตลาดต่างประเทศปรับลง
28 มี.ค. 2555

นักวิเคราะห์ฯคาดตลาดหุ้นไทยเช้านี้น่าจะมีแรงขายทำกำไรออกมาหลังวานนี้ตลาดฯปรับเพิ่มขึ้นแรง -ตลาดต่างประเทศปรับลง
นายเจริญ เอี่ยมพัฒนธรรม ผู้อำนวยการฝ่ายวิเคราะห์ บล.เคที ซีมิโก้ กล่าวว่า ตลาดหุ้นไทยเช้านี้มีโอกาสที่จะเห็นแรงขายทำกำไรออกมาบ้างหลังจากที่ตลาดหุ้นไทยปรับขึ้นมาค่อนข้างแรงวานนี้ ประกอบกับตลาดหุ้นในต่างประเทศที่สำคัญต่างปรับตัวลดลง แต่อย่างไรก็ตามเรายังมองว่าตลาดหุ้นไทยยังเป็นช่วงขาขึ้นหากดัชนียังสามารถยืนเหนือ 1,200 จุดได้ถือว่ายังสร้างความเชื่อมั่นให้กับนักลงทุนในการลงทุนอย่างต่อเนื่อง ทั้งนี้ตลาดฯยังได้แรงหนุนจาก Fund flow ที่ไหลเข้าอย่างต่อเนื่อง รวมทั้งในไตรมาส 1 เป็นช่วงที่อาจจะเห็นการทำ Window Dressing เข้ามาบ้าง
สำหรับคำแนะนำนักลงทุนยังสามารถลงทุนได้โดยเน้นหุ้นขนาดใหญ่ อาทิ พลังงาน ปิโตรเคมี ธนาคารพาณิชย์ รวมทั้งอสังหาริมทรัพย์ ซึ่งหากหุ้นขึ้นให้แบ่งขายทำกำไรออกมาเพื่อลดความเสี่ยงในการลงทุน
กรอบการลงทุนวันนี้ให้แนวรับที่ 1,200 จุด แนวต้านที่ 1,215-1,226 จุด